b'\n_START_ARTICLE_\nMiki Mi\xc5\xa1ka\n_START_PARAGRAPH_\nMiki Mi\xc5\xa1ka je najbolj znani junak stripov in animiranih filmov Walta Disneya, ki je postal tudi ikona podjetja The Walt Disney Company. Lik Miki Mi\xc5\xa1ke je leta 1928 likovno zasnoval Disneyev sodelavec Ub Iwerks, njegov glas pa je v prvih zvo\xc4\x8dnih risankah oblikoval Walt Disney. Podjetje Disney je za Mikijev rojstni dan dolo\xc4\x8dilo 18. novembra (1928), ob premieri risanega filma Steamboat Willie. Antropomorfi\xc4\x8dna mi\xc5\xa1 se je iz preprostega lika animiranih filmov in stripov razvila v enega najbolj razpoznavnih simbolov na svetu._NEWLINE_V Sloveniji se je pojavil \xc5\xbee kmalu po premieri, ko njegove prigode vrtijo v kinematografih kot "filmske \xc5\xa1ale" - zabavne kratke predfilme pred glavnim celove\xc4\x8dercem. V stripu se v Sloveniji prvi\xc4\x8d pojavi v \xc4\x8dasniku Jutro, letnik 11, \xc5\xa1tevilka 178, 3. avgusta 1930.'